b"\n_START_ARTICLE_\nPere Mil\xc3\xa0 i Camps\n_START_SECTION_\nBiografia\n_START_PARAGRAPH_\nEra empresari de la pla\xc3\xa7a de braus La Monumental de Barcelona i organitz\xc3\xa0 la primera cursa de cotxes de Barcelona. Amb la seva esposa, Roser Segimon i Artells (que era v\xc3\xaddua de Josep Guardiola i Grau) van encarregar a l'arquitecte Antoni Gaud\xc3\xad la construcci\xc3\xb3 de la Casa Mil\xc3\xa0 (La Pedrera). Fou elegit diputat per Solsona a les eleccions generals espanyoles de 1907 per la Solidaritat Catalana i com a mon\xc3\xa0rquic independent a les eleccions generals espanyoles de 1910 i 1914._NEWLINE_Pere Mil\xc3\xa0, va evolucionar de la Lliga als partits tradicionals fins a donar suport al dictador, Miguel Primo de Rivera, va publicar el 1931, sense signar, an\xc3\xb2nimament, el llibre Perogrullo, diputado constituyente on, al llarg de setanta-set planes, exposava les seves teories pol\xc3\xadtiques: supressi\xc3\xb3 del sufragi universal, animadversi\xc3\xb3 a l'Estatut d'Autonomia, elogi de la dictadura, cr\xc3\xadtiques a Francesc Camb\xc3\xb3..._NEWLINE_Durant la guerra civil la pla\xc3\xa7a de toros havia acollit, els primers temps, m\xc3\xadtings de dirigents republicans. Les escasses curses de braus s'havien fet a les Arenes, fins que la Direcci\xc3\xb3 General de Seguretat les havia prohibit._NEWLINE_Durant la segona meitat de la guerra, la Monumental havia esdevingut un garatge i magatzem de ferralla, i se n'havien tret part dels bancs de fusta per construir unes rampes de ciment per les quals circulaven els vehicles. A m\xc3\xa9s els Mil\xc3\xa0 varen haver de fugir i el seu pis de la Pedrera va ser ocupat pel govern de la Generalitat de Catalunya."